SK Úradný vestník Európskej únie C 44/18

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 44/07

Týmto uverejnením sa poskytuje právo vzniesť námietku proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ “ (LONGKOU FEN SI)

ES č.: CN-PGI-0005-0623-16.07.2007

CHZO ( X ) CHOP ( )

1. Názov:

„ “ (Longkou Fen Si)

2. Členský štát alebo tretia krajina:

Čínska ľudová republika

3. Opis poľnohospodárskeho výrobku alebo potraviny:

3.1. Druh výrobku:

Trieda 2.7.: Cestoviny

3.2. Opis výrobku, na ktorý sa vzťahuje názov uvedený v bode 1:

Longkou Fen Si je výrobok v podobe nití zo suchého škrobu, vyrobený z fazule mungo a hrachu.

Na vzhľad je biely a priesvitný, jednotlivé rezance majú rovnakú hrúbku (nevyskytujú sa zdvojené ani polámané rezance) a je mäkký a pružný. Jeho chuť je čistá a nemá zvláštnu vôňu ani nijaké voľným okom viditeľné nečistoty. Jeho najtypickejšou vlastnosťou je schopnosť vydržať teplotu varu bez toho, aby začal rôsolovatieť. Ani po hodinovom varení sa na seba rezance nelepia, nedochádza k rôsolovateniu a takmer sa nelámu.

Pre Longkou Fen Si je charakteristický vysoký obsah škrobu presahujúci 75 %, obsah vody nižší ako 15 %, priemer vlasových rezancov menší ako 0,7 mm, pomer zlomených vlasových rezancov nižší ako 10 % pri varení vo vode po 45 minútach a obsah popola nižší ako 0,5 %.

3.3. Suroviny (len pri spracovaných výrobkoch):

Longkou Fen Si sa vyrába z fazule mungo alebo hrachu.

Na pôvod surovín sa nevzťahujú žiadne obmedzenia, môžu sa používať aj dovážané plodiny.

Pri pestovaní fazule mungo a hrachu sa nesmú používať hnojivá ani chemické látky. Uprednostňujú sa plodiny vypestované v tom istom roku. Maximálna doba skladovania surovín by nemala prekročiť jeden rok. Ďalšie podmienky zahŕňajú:

— používanie plných, nepoškodených semien,

— najviac 1 % prímesí alebo semien odlišnej farby, ako aj

— obsah vlhkosti nižší ako 13,5 %.

Voda by mala pochádzať z vodných zdrojov v tej istej zemepisnej oblasti.

3.4. Krmivo (len pri výrobkoch živočíšneho pôvodu):

—

3.5. Špecifické kroky pri výrobe, ktoré sa musia uskutočniť v označenej zemepisnej oblasti:

Namáčanie fazule mungo alebo hrachu, zrážanie a oddeľovanie škrobovej pasty, miesenie pasty, filtrovanie a sušenie (na slnku alebo horúcim vzduchom) musí prebiehať vo vymedzenej zemepisnej oblasti.

3.6. Špecifické pravidlá krájania, strúhania, balenia atď.:

Sušený Longkou Fen Si sa balí podľa požiadaviek spotrebiteľov.

3.7. Špecifické pravidlá označovania:

Etiketa výrobku Longkou Fen Si by mala obsahovať tieto informácie: názov výrobku, názov a adresu výrobcu, obchodnú značku, špecifikácia balenia, dátum výroby a spotreby, zloženie a číslo šarže.

4. Stručné vymedzenie zemepisnej oblasti:

Oblasť sa nachádza na severe polostrova Šan-tung a zahŕňa mestá Longkou, Čao-jüan, Pcheng-lai, Laj-jang a Laj-čou v rámci správneho regiónu mesta Jan-tchaj čínskej provincie Šan-tung. Cez túto oblasť preteká Žltá rieka a rieka Ťie.

5. Súvislosť so zemepisnou oblasťou:

5.1. Špecifickosť zemepisnej oblasti:

Cez túto zemepisnú oblasť pretekajú také rieky ako Žltá rieka a rieka Ťie a kvalita vody je dobrá. Tento región je typickou teplou kontinentálnou monzúnovou oblasťou s polovlhkou klímou. Striedajú sa tu štyri rôzne ročné obdobia a oblasť sa vyznačuje miernym vetrom, primeranými teplotami, nízkou vlhkosťou vzduchu, dlhým obdobím denného svetla a jedinečným mikrobiálnym systémom.

5.2. Špecifickosť výrobku:

Pre Longkou Fen Si je charakteristický vysoký obsah škrobu, vysoká pružnosť a takmer nulový obsah nečistôt a prímesí. Pri varení vo vode počas 45 minút je pomer zlomených vlasových rezancov nižší ako 10 %.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou kvalitou, povesťou alebo inou vlastnosťou výrobku (pre CHZO):

Prírodné faktory

Kvalita vody. Počas výrobného procesu má veľký význam kontrola kvality škrobu. Hlavný spôsob výroby škrobu je takýto: po roztlačení namočenej fazule mungo alebo hrachu na kašu sa odstránia zvyšky šupiek a za pôsobenia baktérie Streptococcus lactis sa vyzráža škrob. Potom sa škrob extrahuje sušením. Táto metóda je známa ako fermentácia v kyslom výluhu. Počas tohto procesu zohráva základnú úlohu baktéria Streptococcus lactis, pričom kľúčovým prvkom pre rast a množenie tejto baktérie je kvalita vody. Voda, ktorá je čistá a bez zápachu, má sviežu chuť, nie je horká a je bohatá na minerály, sa bežne nazýva sladkou vodou. Prítomnosť kovových častíc a anorganických solí v sladkej vode má veľký vplyv na rast a množenie prospešných mikroorganizmov a množstvo enzýmov, ktoré produkujú. To zasa ovplyvní zrážanie a zadržiavanie škrobu a jeho kvalitu. Znečistená voda, voda s nadmerne vysokou či nízkou hodnotou pH alebo voda s nadmerným množstvom chlórových alebo sulfátových iónov bude neustále brzdiť rast a množenie mikroorganizmov a môže zapríčiniť, že mikroorganizmy začnú produkovať klusterín, kvôli čomu nebudú schopné kondenzovať škrob. Z toho vyplýva, že kvalita vody má veľký vplyv na podiel škrobu a kvalitu Longkou Fen Si. Hovorí sa, že výroba vlasových rezancov je ako získavanie striebra z vody. Tí istí remeselníci, ktorí môžu vyrobiť vysoko kvalitné vlasové rezance v zemepisnej oblasti Longkou Fen Si, však s tými istými technológiami nevyrobia vlasové rezance podobnej kvality v iných oblastiach, a v niektorých oblastiach sa im dokonca ani nepodarí extrahovať škrob. To jasne poukazuje na vplyv kvality vody na Longkou Fen Si. V regióne Jan-tchaj sa rozprestiera množstvo hôr a kopcov. Voda v riekach pochádza z horských prameňov. Nie je znečistená, jej hodnota pH je 6,9 – 7,4 a má nízky obsah chlórových a sulfátových iónov. Tunajšia voda je vhodná na extrahovanie škrobu z fazule mungo a hrachu pomocou fermentácie v kyslom výluhu roztokom, čím prispieva k vysokému obsahu škrobu v cestovinách Longkou Fen Si.

Podnebie a zemepisné prostredie. Ďalším kľúčovým faktorom kvality cestovín Longkou Fen Si je sušenie. Výrobu cestovín Longkou Fen Si možno rozdeliť na dve obdobia: jar a jeseň. Jarné obdobie sa začína jarnou rovnodennosťou a končí sa letným slnovratom a jesenné obdobie trvá od „bielej rosy“ (začiatok septembra) do „veľkého snehu“ (začiatok decembra), čo je spolu šesť mesiacov. Najlepšie sú vlasové rezance vyrábané počas obdobia od „veľkého dažďa“ (koniec apríla) do začiatku leta a od jesennej rovnodennosti do začiatku zimy. Kvalita vlasových rezancov vyrábaných v inom období je nižšia ako kvalita vlasových rezancov vyrábaných na jar a na jeseň. Je to hlavne z dôvodu príliš nízkej teploty v zime, kvôli ktorej sa baktéria Streptococcus lactis počas kvasenia ťažšie množí. Vlasové rezance, ktoré sa sušia príliš pomaly alebo dokonca zamrznú, majú nižšiu kvalitu. Počas leta je zasa teplota príliš vysoká, a preto je v priebehu kvasenia zložité kontrolovať kontamináciu inými baktériami. K ďalším problémom môže patriť príliš veľa zrážok, málo vetra a príliš intenzívne slnečné žiarenie pri sušení. Všetky tieto faktory spoločne spôsobujú nižšiu kvalitu vlasových rezancov. Teplota v oblasti výroby Longkou Fen Si je priaznivá pre množenie baktérie Streptococcus lactis. K procesu sušenia prispieva aj vhodná rýchlosť vetra a vlhkosť vzduchu.

Vďaka technologickým zlepšeniam sa tradičný proces sušenia na slnku postupne nahrádza sušením horúcim vzduchom. Ide o upravenú metódu, ktorá imituje základné podmienky sušenia na slnku. V súčasnosti sa pri výrobe Longkou Fen Si používa sušenie na slnku, ako aj sušenie horúcim vzduchom.

Ľudské faktory

Je dokázané, že už v období severnej dynastie Wej ľudia v meste Čao-jüan ovládali technológie na výrobu škrobu a bežné vlasové rezance začali vyrábať počas dynastie Sung.

V 19. storočí vznikli továrne na výrobu vlasových rezancov z fazule mungo v dnešnej štvrti Pej-li-čuang časti Čang-sing mesta Čao-jüan. Tieto továrne patria k najstarším továrňam na výrobu vlasových rezancov, ktoré sa zachovali dodnes.

V roku 1860 bol v Hongkongu založený obchod Hongtai Vermicelli, kde sa predávali vlasové rezance vyrobené v meste Čao-jüan a dovezené z Longkou. Na vonkajšej strane obalov bol napísaný názov „Longkou Fen Si“ a odvtedy je tento výrobok známy ako Longkou Fen Si.

V roku 1862 zriadila vláda dynastie Čching colný úrad vo východnej oblasti Jan-tchaj s pobočkou v oblasti Longkou, čím výrazne podporila prepravu a predaj Longkou Fen Si. V januári 1914 sa prístav Longkou otvoril pre zahraničný obchod. Stále viac ľudí z Čao-jüane si začalo zakladať obchody s vlasovými rezancami v Longkou, čím sa podporil vývoz Longkou Fe Si. Vďaka tomu má teraz Longkou Fen Si výbornú povesť doma aj v zahraničí.

Vzhľadom na jeho dlhodobú povesť používajú strediská zahraničného obchodu v provincii Šan-tung názov Longkou Fen Si, aby podporili vývoz výrobku.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

(1) Ú. v. EÚ L 93, 31.3.2006, s. 12.